S-400/2014

Mál þetta, sem var dómtekið 12. þ.m., var höfðað með ákæru lögreglustjórans á Suðurnesjum, útgefinni 21. júlí 2014, á hendur A-kk-þgf E-kk-þgf, kt. 000000-0000, Krossmóum 1 í Reykjanesbæ. Samkvæmt ákæru er ákærði sóttur til saka „fyrir eftirtalin brot gegn almennum hegningarlögum, umferðarlögum og lögum um ávana- og fíkniefni:

I.

Fyrir þjófnað úr Áfengis- og tóbaksverslun ríkisins, Krossmóa 4, Reykjanesbæ, með því að hafa föstudaginn 22. febrúar 2013, tekið í heimildarleysi, eina flösku af vodka, sett hana í vinstri vasa sinn og gengið út án þess að greiða fyrir flöskuna, ... að verðmæti 3.698 krónur.

Telst háttsemi þessi varða við 1. mgr. 244. gr. almennra hegningarlaga nr. 19/1940.

II.

Fyrir umferðarlagabrot og brot gegn lögum um ávana- og fíkniefni, með því að hafa, aðfararnótt laugardagsins 15. júní 2013, ekið bifreiðinni VX-786, austur Sæbraut að Höfðatúni, Reykjavík, sviptur ökuréttindum og undir áhrifum ávana- og fíkniefna sem bönnuð eru á íslensku yfirráðasvæði (105 ng/ml amfetamín í blóði og 1,2 ng/ml tetrahýdrókannabínól í blóði) og því ekki verið fær um að stjórna bifreiðinni örugglega en jafnframt haft í vörslum sínum umrætt sinn 0,31 g af tóbaksblönduðu kannabisefni er ákærði geymdi í sígarettupakka sem var í hægri buxnavasa hans og ákærði rétti farþega í bifreiðinni við afskipti lögreglu greint sinn.

Telst þessi háttsemi ákærða varða við 1., sbr. 2. mgr. 45. gr.a og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

III.

Fyrir umferðarlagabrot, með því að hafa, miðvikudaginn 27. nóvember 2013, ekið bifreiðinni UB-708 norður Reykjanesbraut við Hvassahraun, Vatnsleysustrandahreppi, sviptur ökuréttindum.

Telst þessi háttsemi ákærða varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

IV.

Fyrir brot gegn lögum um ávana- og fíkniefni, með því að hafa, sunnudaginn 15. desember 2013, haft í vörslum sínum, samtals 0,12 g af amfetamíni, er var á náttborði í hótelherbergi er hann hafði á leigu á hótel Keflavík, Vatnsnesvegi 12, Reykjanesbæ, umrætt sinn.

Telst þessi háttsemi ákærða varða við 2., sbr. 5. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

V.

Fyrir umferðarlagabrot, með því að hafa, þriðjudaginn 31. desember 2013, ekið bifreiðinni AD-458, Reykjanesbraut við Vogastapa í átt til Reykjanesbæjar, sviptur ökuréttindum og undir áhrifum ávana- og fíkniefna sem bönnuð eru á íslensku yfirráðasvæði (40 ng/ml amfetamín í blóði og 1,4 ng/ml tetrahýdrókannabínól í blóði) og því ekki verið fær um að stjórna bifreiðinni örugglega, en ákærði stöðvaði bifreiðina á Stapabraut í Innri Njarðvík.

Telst þessi háttsemi ákærða varða við 1., sbr. 2. mgr. 45. gr.a og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

VI.

Fyrir þjófnað úr Áfengis- og tóbaksverslun ríkisins, Skeifunni 5, Reykjavík, með því að hafa fimmtudaginn 16. janúar 2014, tekið í heimildarleysi, eina flösku af vodka, stungið henni inn á sig og gengið út án þess að greiða fyrir flöskuna, ... að verðmæti 3.799 krónur.

Telst háttsemi þessi varða við 1. mgr. 244. gr. almennra hegningarlaga nr. 19/1940.

VII.

Aðallega fyrir fjársvik, til vara fyrir ólögmæta meðferð fundins fjár, með því að hafa, aðfararnótt laugardagsins 15. febrúar 2014, kastað eign sinni á greiðslukort er hann fann fyrir utan BSÍ, Vatnsmýrarvegi, Reykjavík, annars vegar kredit kort frá Arion banka nr. [....] og hins vegar debet kort frá Zuno Banka, Tékklandi, kort á nafni B , kt. 000000-0000, sem hún var handhafi af og höfðu verið í veski hennar sem tekið var í heimildarleysi af skemmtistaðnum Kiki, Laugavegi 22, Reykjavík f yrr um nóttina, og í kjölfarið framvísaði ákærði kortunum til greiðslu í blekkingarskyni um að hann hefði heimildir til úttektar af þeim sem hér segir;

1. Framvísað kreditkortinu frá Arion banka við afgreiðslufólk á Lebowski bar, Laugavegi 20a, Reykjavík, til greiðslu 1.400 krónum kl. 04:53.

2. Framvísað debetkortinu frá Zuno Bank við afgreiðslufólk á Lebowski bar, Laugavegi 20a, Reykjavík, til greiðslu 7.600 krónum kl. 05:57.

3. Framvísað debetkortinu frá Zuno Bank við afgreiðslufólk í verslun Nettó, Mjóddinni, Reykjavík, til greiðslu samtals 24.632 krónum í tveimur greiðslum annars vegar kl. 06:25 19.932 krónur og hins vegar kl. 06:26 4.700 krónur.

Telst háttsemi þessi aðallega varða við 248. gr. almennra hegningarlaga nr. 19/1940, en til vara við 246. gr. sömu laga.“

Þess er krafist að ákærði verði dæmdur til refsingar og sviptingar ökuréttar og til greiðslu alls sakarkostnaðar. Þá er gerð krafa um upptöku á 0,12 g af amfetamíni og 0,31 g af tóbaksblönduðu kannabisefni, sbr. ákæruliðir II og IV.

Í málinu er þess ennfremur krafist að ákærða verði óskipt gert að greiða Áfengis- og tóbaksverslun ríkisins 7.497 krónur auk vaxta, svo sem nánar greinir í ákæru, og málskostnaðar.

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og eru brot hans réttilega heimfærð til refsiákvæða í liðum I-VI í ákæru. Með því að ákærði notaði greiðslukortið sem ákæruliður VII tekur til og svo sem þar er nánar lýst gerðist hann sekur um fjársvik samkvæmt 248. gr. almennra hegningarlaga.

Ákærði rétt tæplega þrítugur að aldri. Með dómi 4. nóvember 2008 var honum gert að greið sekt og sæta sviptingu ökuréttar í tvö ár fyrir brot gegn 1. mgr. sbr. 2. mgr. 45. a. umferðarlaga. Þá gekkst hann 7. mars 2012 undir sektargreiðslu og ökuréttarsviptingu í tvö ár með sátt hjá lögreglustjóra fyrir samskonar brot. Loks var hann með dómi 24. janúar 2014 dæmdur í 60 daga fangelsi og sviptur ökurétti ævilangt fyrir brot gegn þessum sömu lagaákvæðum og 1. mgr. 48. gr. umferðarlaga. Þykir refsing ákærða að virtum þessum sakarferli hans og með hliðsjón 77. og 78. gr. almennra hegningarlaga hæfilega ákveðin fangelsi í 5 mánuði. Þykir mega ákveða að hún verði að hluta til bundin skilorði og svo sem nánar greinir í dómsorði.

Með vísan til 101. og 102. gr. umferðarlaga er áréttað að ákærði skuli vera sviptur ökurétti ævilangt.

Ákærði hefur samþykkt bótakröfu Áfengis- og tóbaksverslunar ríkisins. Verður hún því tekin til greina auk vaxta, svo sem greinir í dómsorði, og málskostnaðar að fjárhæð 37.650 krónur.

Ákærði hefur fallist á kröfu ákæruvalds um upptöku. Með vísan til 6. mgr. 5. gr. laga nr. 65/1974 verður hún tekin til greina.

Sakarkostnaður samkvæmt framlögðum yfirlitum sækjanda nemur 285.663 krónum og verður ákærðu gert að greiða hann. Um annan sakarkostnað, sem er þóknun skipaðs verjanda ákærða, fer svo sem í dómsorði greinir. Við ákvörðun þóknunar hefur verið tekið tillit til virðisaukaskatts.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærði, A-kk-nf E-kk-nf, sæti fangelsi í 5 mánuði, en fresta skal fullnustu þriggja mánaða af refsivistinni og sá hluti hennar falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti ævilangt.

Ákærði greiði Áfengis- og tóbaksverslun ríkisins 3.698 krónur auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 22. febrúar 2013 til 1. apríl sama ár, en dráttarvöxtum samkvæmt 1. mgr. 6. gr. sömu laga frá þeim degi til greiðsludags, og 3.799 krónur auk og vaxta samkvæmt 1. mgr. 8. gr. laganna frá 16. janúar 2014 til 24. febrúar sama ár, en dráttarvöxtum samkvæmt 1. mgr. 6. gr. þeirra frá þeim degi til greiðsludags, og 37.650 krónur í málskostnað.

Ákærði sæti upptöku á 0,12 g af amfetamíni og 0,31 g af tóbaksblönduðu kannabisefni.

Ákærði greiði 379.788 krónur í sakarkostnað, þar með talda þóknun skipaðs verjanda síns, S-kvk-ef B-kvk-ef F-kvk-ef héraðsdómslögmanns, 94.125 krónur.

Þ-kk-nf I-kk-nf N-kk-nf